b'\n_START_ARTICLE_\nAugust Landmesser\n_START_PARAGRAPH_\nAugust Friedrich Landmesser (24. toukokuuta 1910 Moorrege, Saksa \xe2\x80\x93 17. lokakuuta 1944 Ston, Kroatia) oli saksalainen telakkaty\xc3\xb6l\xc3\xa4inen ja Wehrmachtin rangaistuspataljoonassa taistellut sotilas. H\xc3\xa4net tunnetaan kuuluisasta valokuvasta, jossa Landemesser ainoana henkil\xc3\xb6n\xc3\xa4 ei osallistu natsitervehdykseen. Se otettiin Hampurissa Blohm + Vossin telakalla SSS Horst Vessel -koululaivan vesillelaskun yhteydess\xc3\xa4 13. kes\xc3\xa4kuuta 1936. Valokuva julkaistiin ensimm\xc3\xa4isen kerran saksalaisessa Die Zeit -lehdess\xc3\xa4 maaliskuussa 1991.\n_START_SECTION_\nEl\xc3\xa4m\xc3\xa4\n_START_PARAGRAPH_\nHampurin l\xc3\xa4hell\xc3\xa4 sijaitsevassa Moorregen kaupungissa syntynyt Landmesser liittyi natsipuolueeseen vuonna 1931 toivoen sen auttavan h\xc3\xa4nt\xc3\xa4 ty\xc3\xb6paikan l\xc3\xb6yt\xc3\xa4misess\xc3\xa4. Landmesser erotettiin puolueesta 1935 h\xc3\xa4nen kihlauduttuaan juutalaistaustaisen Irma Ecklerin kanssa. He yrittiv\xc3\xa4t my\xc3\xb6s avioitua, mutta samana syksyn\xc3\xa4 voimaanastuneet N\xc3\xbcrnbergin lait estiv\xc3\xa4t avioliiton solmimisen. Vuonna 1937 Landmesser ja Eckler yrittiv\xc3\xa4t paeta Tanskaan, mutta pariskunta joutui pid\xc3\xa4tetyksi._NEWLINE_Hein\xc3\xa4kuussa 1938 Landmesser tuomittiin 2,5 vuoden vankeusrangaistukseen rotulakien rikkomisesta ja h\xc3\xa4net vangittiin B\xc3\xb6rgemoorin keskitysleirille. Irma Eckler puolestaan joutui Hampurin Fuhlsb\xc3\xbcttelissa sijainneelle keskitysleirille, jossa h\xc3\xa4n synnytti pariskunnan toisen tytt\xc3\xa4ren. My\xc3\xb6hemmin Eckler oli vangittuna Oranienburgin, Lichtenburgin ja Ravensbr\xc3\xbcckin keskitysleireill\xc3\xa4, josta h\xc3\xa4net siirrettiin Bernburgin eutanasiakeskukseen helmikuussa 1942. Eckler surmattiin Bernbergiss\xc3\xa4 ilmeisesti parin kuukauden kuluttua huhtikuun lopussa._NEWLINE_August Landmesser vapautettiin keskitysleirilt\xc3\xa4 tammikuussa 1941 ja h\xc3\xa4n sai ty\xc3\xb6paikan kuljetusliikkeen esimiehen\xc3\xa4 Warnem\xc3\xbcndess\xc3\xa4. Helmikuussa 1944 Landmesser m\xc3\xa4\xc3\xa4r\xc3\xa4ttiin Wehrmachtin Strafbattalion-rangaistuspataljooniin kuuluneeseen 999. jalkav\xc3\xa4kipataljoonaan, joka oli alun perin toiminut Pohjois-Afrikassa. H\xc3\xa4n taisteli pataljoonan riveiss\xc3\xa4 Balkanin niemimaalla ja kaatui Kroatiassa lokakuussa 1944.\n_START_SECTION_\nKuoleman j\xc3\xa4lkeen\n_START_PARAGRAPH_\nAugust Landmesser ja Irma Eckler julistettiin kuolleiksi vuonna 1949. Viranomaiset vahvistivat heid\xc3\xa4n avioliittonsa postuumisti kes\xc3\xa4ll\xc3\xa4 1951. Vuonna 1996 pariskunnan nuorempi tyt\xc3\xa4r Irene Eckler julkaisi perheens\xc3\xa4 tarinan kirjana, joka sis\xc3\xa4lt\xc3\xa4\xc3\xa4 muun muassa h\xc3\xa4nen \xc3\xa4itins\xc3\xa4 kirjeit\xc3\xa4 sek\xc3\xa4 lukuisia viranomaisten dokumentteja.'